Зыри пэмыплъауэ
Гуп нэхъыщхьэм пашэныгъэр щызыIыгъ командэхэм Къэбэрдей-Балъкъэрым футболымкIэ и епщыкIуплIанэ джэгугъуэр яхуэфIакъым. Бжьыпэр зыубыда «ЛогоВАЗ»-ми абы къыкIэлъыкIуэ «ГидроЭС»-ми я зэIущIэхэр фIахьэхуащ.
Турнир таблицэм и кIэух увыпIэхэм ящыщ зыр зыIыгъ «Тэрчыр», зыри пэмыплъауэ, бабугентдэсхэм сыт и лъэныкъуэкIи ефIэкIащ. КIэух бжыгъэшхуэм абы шэч лъэпкъ хууигъэщIыркъым.
«Спартак-Налшыкым» и щIалэгъуалэ гупым пэщIэтыфакъым «ГидроЭС»-р. Ар къигъэсэбэпри, «Кэнжэм» етIуанэ увыпIэр иубыдащ.
Удынышхуэ Джылахъстэнейм щызыхьа «ЛогоВАЗ»-м къыкIэлъыкIуэ, епщыкIутхуанэ, джэгугъуэм псынщIэу зыкъищIэжащ. Абы и стадионым «Нартыр» щыхигъэщIащ.
Иужь дыдэ увыпIэм къинащ «ДЕР»-р. Щхьэлыкъуэдэсхэр я стадионым иджы къыщыпикIуэтащ Къэхъун икIахэм.
«Къэбэрдейм» и гъуащхьауэ Жэбэтырым иужьрей зэIущIитIым топищ щыдигъэкIри, адрейхэм ящхьэщыкIащ. Мыгъэрей зэхьэзэхуэм зэрыщIидзэрэ ар 20-рэ къыхэжаныкIащ. ТопищкIэ нэхъ мащIэ дагъэкIащ ШащIэмрэ («Къэхъун») Темукуевымрэ ( «Бахъсэн»).
Къэбэрдей-Балъкъэрым и чемпионатым хэтхэр иужьу зэрызэIущIам къарикIуа бжыгъэхэм адэкIэ фыщыдгъэгъуэзэнщ. ЕпщыкIуплIанэ джэгугъуэ: «Эльбрус» (Тырныауз) — «Прохладнэ» (Прохладнэ) — 2:1, «Автозапчасть» (Бахъсэн) — «Ислъэмей» (Ислъэмей) — 4:2, «Тэрч» (Тэрч) — «ЛогоВАЗ» (Бабугент) — 4:0, «Нарт» (Нарткъалэ) — «Шэджэм-2» (Шэджэм ЕтIуанэ) — 3:1, «Къэхъун» (Къэхъун) — «Шагъдий» (Налшык) — 1:1, «СК-Союз-Сэрмакъ» (Сэрмакъ) — «Къэбэрдей» (Шэрэдж Ищхъэрэ) — 1:2, «Кэнжэ» (Кэнжэ) — «ДЕР» (Щхьэлыкъуэ) — 2:0, «Бахъсэн» (Бахъсэн) — «Велес» (Къэрэгъэш) — 5:2, «ГидроЭС» (Налшык) — «Спартак-Д» (Налшык) — 1:3; епщыкIутхуанэ джэгугъуэ: «Шэджэм-2» — «ГидроЭС» — 2:1, «Шагъдий» — «Бахъсэн» — 3:8, «ЛогоВАЗ» — «Нарт» — 3:1, «Велес» — «Тэрч» -2:0, «Ислъэмей» — «Кэнжэ» — 2:3, «Къэбэрдей» — «Автозапчасть» — 3:4, «Прохладнэ» — «СК-Союз-Сэрмакъ» — 1:1, «Спартак-Д» — «Эльбрус» — 6:1, «ДЕР» — «Къэхъун» — 2:4.
Хьэтау Ислъам.
